Številka: 11001-735/2020/2

Datum: 24. 9. 2020

Zadeva: Opravljanje dela na domu

V odgovoru na vaše vprašanje glede možnosti opravljanja dela na domu zaradi izjemnih okoliščin uvodoma pojasnjujemo, da Ministrstvo za delo, družino, socialne zadeve in enake možnosti (v nadaljnjem besedilu: ministrstvo) ni pristojno dajati pravnih nasvetov strankam v konkretnih postopkih niti podajati obvezujočih pravnih mnenj. Kot upravni organ podaja pojasnila v zvezi z zakonsko ureditvijo delovnopravnih vprašanj ter oblikuje neobvezujoča pravna mnenja oziroma strokovna stališča z vidika splošne delovnopravne ureditve. Za odločanje v konkretnih spornih zadevah s področja delovnega prava je pristojno delovno sodišče v individualnih delovnih sporih. Za strokovno pomoč in inšpekcijski nadzor nad izvajanjem zakona, ki ureja delovna razmerja, je pristojen Inšpektorat Republike Slovenije za delo.

Zakon o delovnih razmerjih (Uradni list RS, št. 21/13, 78/13-popr., 47/15 - ZZSDT, 33/16 - PZ-F, 52/16, [15/17](http://www.uradni-list.si/1/objava.jsp?sop=2017-01-0741) – odl. US, [22/19](http://www.uradni-list.si/1/objava.jsp?sop=2019-01-0914) – ZPosS in 81/19, v nadaljnjem besedilu: ZDR-1) v 169. členu ureja spremembo dela zaradi naravnih ali drugih nesreč.V primerih naravnih ali drugih nesreč, če se taka nesreča pričakuje **ali v drugih izjemnih okoliščinah, ko je ogroženo življenje in zdravje ljudi ali premoženje delodajalca, se lahko vrsta in/ali kraj opravljanja dela, določenega s pogodbo o zaposlitvi, začasno spremenita tudi brez soglasja delavca, vendar le, dokler trajajo take okoliščine.**

Glede na izpostavljeno je, ne le v času, ko je bila razglašena epidemija, temveč **tudi v okoliščinah, ko je treba izvajati ukrepe zaradi preprečitve širjenja koronavirusne bolezni COVID-19** (npr. upoštevanje karantene, samoizolacije in drugih posebnih ukrepov, med katere sodijo tudi ukrepi, ki jih sprejme delodajalec zaradi omejitve tveganja za okužbo), **možno začasno odrediti opravljanje drugega dela ali dela na drugem kraju (npr. na domu**), saj navedena določba 169. člena ZDR-1 dopušča tako odreditev drugega dela kot spremembo kraja opravljanja dela v primerih, ko je ogroženo življenje in zdravje ljudi ali premoženje.

Obveznost opravljanja dela delavca na drugem kraju na podlagi 169. člena ZDR-1 traja začasno, dokler so podani pogoji po tem členu.

Ob navedenem naj z vidika splošne delovnopravne ureditve še dodamo, da je opravljanje dela na domu mogoče dogovoriti s pogodbo o zaposlitvi. To obliko pogodbe o zaposlitvi ZDR-1 ureja v določbah od 68. do 72. člena.

Nenazadnje naj dodamo, da je ministrstvo pojasnilo glede možnosti odreditve drugega dela ali dela na drugem kraju zaradi izjemnih okoliščin objavilo v dokumentu »Obveznost opravljanja drugega dela oziroma dela na drugem kraju (na domu) zaradi izvajanja ukrepov preprečitve širjenja koronavirusne bolezni COVID-19 na podlagi 169. člena Zakona o delovnih razmerjih«, ki je dostopen na spletni strani:

<https://www.gov.si/novice/2020-09-22-odrejanje-drugega-dela-ali-na-drugem-kraju-zaradi-izjemnih-okoliscin/>

S spoštovanjem,

Pripravila:

mag. Darija Perše Zoretič

sekretarka

Damjan Mašera

vodja Sektorja za delovna razmerja

in druge oblike dela

V vednost:

* Ministrstvo za javno upravo (gp.mju@gov.si)